Snažni bor, Stribor

Dragi moji čitatelji,

ispričat ću vam priču o tome kako je mali bor, Stribor, postao dio naše zajednice. Ah, zaboravih se prvo predstaviti; ja sam ona koja rado dočekuje nove učenike (rujan mi je najdraži dio godine!), koja se teško oprašta s osmašima, iako znam da su takvi rastanci dio rasta. Ona sam koja osluškuje dječje želje, koja čuva tajne, na mojim skrivenim uglovima ispričane… Da, dobro slutite; ja sam Škola. No dosta o meni, ne želim zasluženu pažnju oduzeti Striboru, pa krenimo.

Stribor je stigao u drugom polugodištu turbulentne školske godine koja će se uvući u povijest. Bit će zapamćena po trešnjama tla, koje itekako osjetim, kao i po nekakvom virusu (Covid ga zovu) zbog kojeg se mnogo brige provlači kroz moje odaje. Već iskustveno prepoznajem (mnoge sam od vas dočekala) da se radi o temperamentno igličastom, mladoliko zelenom klincu kojeg bih visinom smjestila u niže razrede. Stoga sam i organizirala da ga upravo vršnjaci i dočekaju te uz pomoć odraslih, smjeste u naše dvorište.

Da je stigao na Daleki istok, prema vjerovanju tamošnjih stanovnika bi bio simbol besmrtnosti zbog svoje trajno zelene krošnje i nepokvarljive smole. U Japanu bi bio simbol nepokolebljive snage, a ujedno i samog čovjeka koji unatoč pritiscima sa svih strana i dalje štiti svoja uvjerenja, baš kao što bor odolijeva naletima vjetra i oluje. Protkan je i kroz mitološka vjerovanja; Dioniz u ruci drži češer kao simbol nadmoći Boga nad prirodom. U umjetnosti se pojavljuje kaosimbol **životne snage**, a takvu je simboliku stvorio zbog svoga jakog korijenja kao podsjetnika na bitnost naših korijena, a ujedno i snage kojom smo učvršćeni u život.

Ukratko, bor je simbol i života općenito, te kao takav je posebno dobrodošao i k nama, i to u najboljem mogućem trenutku. Neka zajedno s nama raste podsjećajući nas na snagu koju imamo u sebi i neka osnažuje i nadu da nas čekaju neka bolja, sigurnija vremena.

Vaša Škola